**Kap 6: Čuvgehusáigi**

**Duogášdieđut**

Čuvgehusáigi ovddidii jáhku olbmuid attáldagaide ja humanisttalaš jurddašeami. *Čuvgehan* sátni buktáge dakkár vuordámuša ahte lea oahppu dahje diehtu mii galgá guovddážis. Duohtavuohta galgá “vuoitit” ja leat álo olbmuid jurdagiin. Olbmot fertejit addet ja diehtit ovdal go sáhttet rivttes válljet. Dađe mielde go luonddudieđa ovdánii, de girku massii fámus servodagas ja olbmuid gaskkas, ja maiddái noiddiid oaguheamit nohkagohte. Navdin ja jáhkkin ii lean šat doarvái. Duođaštusat gáibiduvvojedje. Olbmuid gillámušat, geafivuohta ja roasut gevve danne go olbmot eai ádden ja diehtán buoret, oaivvildedje čuvgehusáiggi filosofat. Ovddimus filosofat dan áiggis ledje Montesqieu, Rosseau ja Voltaire.

Diehtojuohkin, bajásgeassin ja álbmoga oahpahit lei guovddážis servodagas. Dát galggai de fas rievdadit servodaga nu ahte šaddá buoret eallin buot olbmuide. Vuoigatvuođat galge sihkkarastit ahte olbmot ožžo friddja cealkit ja ahte sis ledje muhtin vuođđovuoigatvuođat maid ii oktage sáhttán rihkkut. Olmmošvuoigatvuođat, álbmotstivren ja olbmuid eallin šattai guovddážis. Borgárat gáibidišgohte fámu ja oktováldi nohkagođii.

Dát lei guhkes proseassa mii šattai gierdat ollu vuostálasvuođaid erenoamážit girkus, eanahearráin ja gonagasain. Gaskkaáigge jurdagat risttalašvuođa ektui ledje garrasit ceaggan olbmuide, ja ii lean álki daid rievdadit. Dattege reformašuvdna ja girku hádjáneami dagahii ođđa olmmošoainnu huksema. Olmmoš ii dárbbašan girku ja ipmila dasa ahte leat ollislaš olmmoš. Olmmoš galggai veardideami ja áicama bokte máilmmi vásihit. Olbmo dálá eallin lei dehálaš, iige dušše dat eallin mii galggai boahtit maŋŋá jápmima.

Maiddái máilmmigovva lei rievdamin. Copernicusa jurdagat (ahte eanaspábba dušše lea okta máŋga planehtas máilmmiávvosis) ledje boktán miela astronomiija dutkat vuđoleappot.

Jierpmálašvuohta lea maid guovddaš doaba dán áigodagas. Biibbal ja Ipmilsátni ii galgan leat šat guovddážis das ahte veardidit morála ja lágaid. Jierpmálašvuohta ja olbmo iežas morála ja etihkka galggai vuođđun eallimis.

**ML06-S**

*Oahpahusa mihtomearri lea ahte oahppi galgá máhttit...*

* selvehit gaskaáiggi, renesánssa ja čuvgehusáiggi guovddáš iešvuođaid Eurohpás, ja digaštallat manne áigodagat ná juhkkojuvvojit

**Guovddáš doahpagat dán kapihttalis:**

Čuvgehusáigi, čuvget, demokratiija, giliskuvla, gávdnosat, dutkat, ilbmat, almmustahttit, teknihkka, jurddašit, gávnnahit, eahpidit, caggat, vuoiggalašvuohta, bákkolaš, áviisa, diehtogirjjit, giehtagirjjit, diehtemeahttun,

**Mo sáhttá álggahit dán kapihttala?**

Ságastallet: Gos mii oažžut dieđuid? (áviissat, TV, radio, girjjit, interneahtta, eará olbmot, skuvla, bargu, čállosat) Livččiimet go mii diehtán ollu eanaspáppa, beaivváža ja ollu eará áššiid birra jos eai livčče girjjit, TV ja interneahtta mii čállá ja muitala buot áššiid birra?

1600-logus ii lean dábálaš ahte olbmot ožžo dieđuid ja ohppe ollu. Dalle eai eisege buohkat máhttán lohkat ja girjjit eai lean eisege dábálaš olbmuid várás. Dan maid sii ohppe, gulle girkus.

Lohket: Robinson Crusoe. Girji lea čállon 1700-logus. Olbmot mielas lohke muitalusaid amas guovlluiguin. Sii šaddagohte sáhkkii ja háliidedje gávnnahit mo máilbmi lea.

Sáhttibehtet čađahit bargob nr: 7. Dutkan ja iskan šaddagođii 1700-logus dábálaš. Olbmot háliidedje iskat ja gávnnahit duohtavuođa, iige dušše navdit ja jáhkkit.

**Ávdnasat mat leat vuohkásat ceahkkelanjas kapihttala čađadettiin:**

Varas áviissat, sárgunbáhpirat, girjjit stuorra gávdnosiid birra, manit, plastihkkaposet

**Girjjit ohppiide**:

* Swift, Jonathan: Gullivers Reiser.

Ollugat ledje sáhkkii ja dáhtto diehtit mo eallin lei, ja makkár olbmot elle amas guovlluin máilmmis. Jonathan Swift čálii máidnasa das makkár olbmot ásse Lilliputas. Ollu olbmot lohke girjji, ja girji leamaš olbmuide hearvan máŋga čuohtejagi. Čuvgehusáiggis ledje ollu olbmot oahppan lohkat ja dál eai šat lohkan duššefal biibbala. Olbmot liikojedje erenoamážit lohkat muitalusaid amas guovlluid, álbmogiid ja riikkaid birra. Girji lea čállon 1700-logus

* Defoe, Daniel: Robinson Crusoe.

Crusoe skiipa vuodju, ja son lea áidna olmmoš gii beassá heakkas. Son moriha muhtin ávdin sullos. Girjjis beasat lohkat mo Crusoe birge ja eallá ávdin sullos. Girji lea čállon 1700-logus.

**Vástádusat**

**Vástádusat gažaldagaide s. 150**

1. Báhpat ja girkohearrát cagge ođđa jurdagiid ja dieđuid. Sin mielas galge olbmot oskut ja jáhkkit dušše dasa mii biibbalis čuoččui.
2. 1609
3. Principia
4. Matematihkkii
5. Jagi 1739 rájes
6. Risttalašvuohta, čállin, lohkan, rehkenastin ja geografiija
7. Go sii eai álggos ádden ja máhttán dárogiela.
8. Ollugat fuonášišgohte iežaset duogáža ja jáhkke ahte sii ledje doavkkit ja eai seammá čeahpit go dáččat. Danne sii eai háliidan leat sámit šat, ja geahččaledje čiegadit iežaset duogáža.

**Kommentárat bargobihtáide s. 150-152**

1. Demokráhtalaš vuogit leat:
* Válljet čoahkkinjođiheaddji
* Juohkehaš galgá beassat cealkit oaiviliiddis jitnosit
* Cegget gieđa ja vuordit hállanvuoru (čoahkkinjođiheaddji stivre)
* Dohkkehit ahte earáin lea eará oainnut áššái, go dus
* Ii cuiggodit earáid jallan ja fuonášit sin, oaiviliid geažil
1. Piano: 2010 (dahje dálá vuođđolohku) – 1709 = 301 jagi leat gollan dassá go piano fuomášuvvui

Gilvinmášiidna: 2010 (dahje dálá vuođđolohku) – 1701 = 309 jagi lea dassá go gilvinmášiidna fuomášuvvui

1. Evttohusat: Diibmu (mekánalaš), lievllistanmášiidna, gođđinmášiidna,
2.

|  |  |
| --- | --- |
| **Ovdal**  | **Dál**  |
| af | av |
| ey | ei/ikke |
| ulige | ulik |
| voxen | voksen |
| stoor | stor |
| Moder | mor |
| Hoer | hor |
| Mand  | man |
| hvad | hva |
| huuse | hus |
| sex | seks |
| otte | åtte |
| smaa | små |
| lader | lar |
| hand | han |
| roelig | rolig |
| bestaar | består |
| kiæpper | kjepper |
| ald |  |
| finden | Finnen/sápmelaš |
| siælden | sjelden |
| finder | finner/gávdná |
| mistænkes | mistenkes |
|  |  |
|  |  |
|  |  |